

 LĒMUMS

Ādažos, Ādažu novadā

2025. gada 24. jūlijā **Nr.** **284**

**Par saskaņojumu pašvaldības zemju atsavināšanai valsts autoceļa vajadzībām**

Ādažu novada pašvaldības dome izskatīja akciju sabiedrības “Ceļuprojekts” 10.06.2025. vēstuli Nr. V-25-093 “Par iespējamo pašvaldības zemju vienību atdalīšanu un izpirkšanu valsts autoceļa vajadzībām” (reģistrēts 10.06.2025. ar Nr. ĀNP/1-11-1/25/3625), ar lūgumu saskaņot būvprojekta minimālā sastāvā un būvprojekta (pēc būvatļaujas izsniegšanas) „A/c A1 Rīga (Baltezers) - Igaunijas robeža (Ainaži), a/c P1 Rīga - Carnikava - Ādaži un Rīgas gatves pagarinājuma divlīmeņa šķērsojums ” risinājumus, kas paredz pašvaldības trīs zemes vienību ar kadastra apzīmējumiem 8044 004 0249, 8044 004 0366 un 8044 004 0280 sadalīšanu un teritorijas daļas atsavināšanu valsts autoceļa izbūves vajadzībām.

Vēstulē norādīts, ka atbilstoši līgumsaistībām ar pasūtītāju VSIA “Latvijas Valsts ceļi”, AS „Ceļuprojekts” veic attiecīgā būvprojekta izstrādi. Atbilstoši projektēšanas uzdevuma 5.1. punktam Būvprojektam minimālā sastāva stadijā nepieciešams apzināt plānotās būvniecības ieceres īstenošanai nepieciešamos nekustamos īpašumus un to īpašniekus (lietotājus) un noteikt būvdarbiem nepieciešamo papildus zemju aptuvenās platības un izmaksas, kā arī noskaidrot tos faktorus (ja tādi pastāv), kuri var apgrūtināt zemju iegādi (piemēram, nenokārtotas mantojuma lietas u.c.). Saskaņā ar 10.2.1. punktu, Būvprojektam minimālā sastāvā A1 šķērsojuma risinājumam ir jāiekļauj skarto zemes vienību īpašnieka rakstisks saskaņojums, par iespējamo izpirkšanu.

Pašvaldības ieskatā valsts autoceļa projekta risinājumi skar sabiedrības intereses, tādēļ autoceļa izbūvei nepieciešamās zemes vienību teritorijas daļas ir atsavināmas. Autoceļa izbūves projekta risinājumi atbilst pašvaldības attīstības un teritorijas attīstības plānošanas dokumentos noteiktajām prasībām. Projekts atbilst vidējā termiņa prioritātēm:

* “VTP3: Attīstīta, droša un mobila satiksmes infrastruktūra” rīcības virziena “RV3.2: Mobilitātes attīstība” uzdevuma “U3.2.1: Strādāt pie A1 maģistrāles šķērsojuma un pieslēgumu risinājumu izveides” pasākumiem “Ā3.2.1.1. Pasākumu īstenošana A1 maģistrāles šķērsojuma un pieslēgumu risinājumu izveidei” un “C3.2.1.1. Divlīmeņu šķērsojuma izbūves veicināšana uz A1”;
* “VTP14: Attīstīta sadarbība ar citām pašvaldībām, iestādēm un organizācijām” rīcības virziena “RV14.1: Sadarbības veicināšana ar citām pašvaldībām, iestādēm un organizācijām” uzdevuma “U14.1.3: Īstenot sadarbību ar Satiksmes ministriju un VSIA “Latvijas valsts ceļi”” pasākumam “Ā14.1.3.1. Projektu izstrāde un īstenošana ceļa infrastruktūras attīstībai pie un uz valsts galvenā autoceļa A1 “Rīga – Ainaži” (E67) (piebraucamie ceļi, divlīmeņu krustojumi, ieskriešanās joslas, gājēju tuneļi vai tilti, droša nokļūšana uz un no Gaujas tilta, autobusa pieturas, dabīgās barjeras utt.)”.

Atbilstoši pašvaldības aģentūras “Carnikavas komunālserviss” sniegtajai informācijai, attiecīgie pašvaldības īpašumi nav nepieciešami pašvaldības funkciju izpildei, ko organizē aģentūra.

Pamatojoties uz Pašvaldību likuma 10. panta pirmās daļas 16. punktu, likuma “Par autoceļiem” 4. panta pirmo daļu, kā arī domes Attīstības komitejas 09.07.2025. atzinumu, Ādažu novada pašvaldības dome

**NOLEMJ**:

1. Atbalstīt pašvaldības īpašumu sadali un atdalīto teritorijas daļu atsavināšanu valsts autoceļa izbūves vajadzībām un saskaņot sadales risinājumus no nekustamajiem īpašumiem:
	1. “Jaunsalnieki” sastāvā esošās zemes vienības ar kadastra apzīmējumu 8044 004 0249 (kopplatība 0.7362 ha) atdalāmajai teritorijai platība aptuveni 0,0464 ha (1. pielikums);
	2. “Melnās bumbas grāvjmala” sastāvā esošās zemes vienības ar kadastra apzīmējumu 8044 004 0365 (kopplatība 1.4074 ha) atdalāmajai teritorijai platība aptuveni 0,1162 ha (2. pielikums);
	3. “Birznieku iela” sastāvā esošās zemes vienības ar kadastra apzīmējumu 8044 004 0280 (kopplatība 0.8500 ha) atdalāmajai teritorijai platība aptuveni 0,0665 ha (3. pielikums).
2. Pilnvarot pašvaldības aģentūras “Carnikavas komunālserviss” direktoru pašvaldības vārdā parakstīt 1. punktā minēto zemes vienību saskaņošanas protokolus (1., 2. un 3. pielikums) 5 (piecu darba dienu) laikā pēc šī lēmuma pieņemšanas parakstītos projekta saskaņošanas protokolus nosūtīt akciju sabiedrības “Ceļu projekts” būvprojekta vadītājam uz e-pasta adresi janis.belajs@celuprojekts.lv.
3. Pašvaldības izpilddirektora vietniecei veikt lēmuma izpildes kontroli.

Pielikumā: 1. Projekta saskaņošanas protokols ar zemes īpašnieku, zemes vienības ar kadastra apzīmējumu 8044 004 0249 sadales risinājums, uz 1 lp.

 2. Projekta saskaņošanas protokols ar zemes īpašnieku, zemes vienības ar kadastra apzīmējumu 8044 004 0365 sadales risinājums, uz 1 lp.

3. Projekta saskaņošanas protokols ar zemes īpašnieku, zemes vienības sadales ar kadastra apzīmējumu 8044 004 0280 sadales risinājums, uz 1 lp.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU